SL Uradni list Evropske unije C 321/3

MNENJE KOMISIJE

z dne 27. septembra 2017

o načrtu za odlaganje radioaktivnih odpadnih snovi, nastalih v nacionalnem odlagališču Radiana, ki se nahaja poleg nuklearne elektrarne Kozloduy v Bolgariji

(Besedilo v bolgarskem jeziku je edino verodostojno)

(2017/C 321/02)

Spodnja ocena je izvedena v skladu z določbami Pogodbe Euratom, brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, ter obveznosti, ki izhajajo iz nje in sekundarne zakonodaje (1).

Evropska komisija je v skladu s členom 37 Pogodbe Euratom 6. aprila 2017 od bolgarske vlade prejela splošne podatke v zvezi z načrtom za odlaganje radioaktivnih odpadnih snovi (2), nastalih v nacionalnem odlagališču Radiana.

Na podlagi teh podatkov in dodatnih informacij, ki jih je Komisija zahtevala 22. maja 2017 in so jih bolgarski organi predložili 21. junija 2017, ter po posvetovanju s skupino strokovnjakov je Komisija oblikovala naslednje mnenje:

1. Razdalja med nacionalnim odlagališčem in najbližjo točko v drugi državi članici, v tem primeru v Romuniji, je 5 km.

2. V obratovalnem obdobju odlagališča: — Radioaktivne odpadne snovi bodo shranjene v odlagališču brez namena njihove odstranitve. — Odlagališče ne bo imelo dovoljenja za izpuste plinastih in tekočih radioaktivnih snovi. Pod običajnimi pogoji obratovanja ne bo prišlo do izpustov plinastih in tekočih radioaktivnih snovi. — V primeru nenačrtovanih izpustov radioaktivnih snovi, ki bi bili posledica nesreč take vrste in razsežnosti, kot je navedeno v splošnih podatkih, doze, ki bi jim lahko bilo izpostavljeno prebivalstvo druge države članice, ne bi dosegle ravni, ki bi bila ob upoštevanju referenčnih nivojev iz direktiv o temeljnih varnostnih standardih (3) pomembna z zdravstvenega vidika.

3. Po koncu obratovalnega obdobja odlagališča: Ukrepi, predvideni za dokončno zaprtje odlagališča, kakor so opisani v splošnih podatkih, zagotavljajo, da bodo zaključki iz točke 2 veljavni dolgoročno.

Komisija zato meni, da izvajanje načrta za odlaganje radioaktivnih odpadnih snovi v kateri koli obliki, nastalih v nacionalnem odlagališču Radiana, ki se nahaja poleg nuklearne elektrarne Kozloduy v Bolgariji, tako med običajnim obratovanjem kot tudi po končnem zaprtju ali v primeru nesreč, ki bi bile take vrste in razsežnosti, kot je predvideno v splošnih podatkih, ne bi povzročilo radioaktivne kontaminacije vode, prsti ali ozračja druge države članice, ki bi bila pomembna z zdravstvenega vidika, ob upoštevanju določb iz direktiv o temeljnih varnostnih standardih.

V Bruslju, 27. septembra 2017 Za Komisijo Miguel ARIAS CAÑETE Član Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, kakor je bila spremenjena z Direktivo 2014/52/EU; Direktivo 2001/42/ES o presoji vplivov nekaterih načrtov in programov na okolje, kot tudi na Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.

(2) Odlaganje radioaktivnih odpadnih snovi v smislu točke 1 Priporočila Komisije 2010/635/Euratom z dne 11. oktobra 2010 o uporabi člena 37 Pogodbe Euratom (UL L 279, 23.10.2010, str. 36).

(3) Direktiva Sveta 96/29/Euratom z dne 13. maja 1996 o določitvi temeljnih varnostnih standardov za varstvo zdravja delavcev in prebivalstva pred nevarnostmi zaradi ionizirajočega sevanja (UL L 159, 29.6.1996, str. 1) in Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja in o razveljavitvi direktiv 89/618/Euratom, 90/641/Euratom, 96/29/Euratom, 97/43/Euratom in 2003/122/Euratom, z učinkom od 6. februarja 2018 (UL L 13, 17.1.2014, str. 1).